Folketing
2005-04-19

EU skulle også meget gerne blive bedre til at samle sig om en fælles optræden på den internationale scene i vigtige udenrigspolitiske spørgsmål. På det punkt forventer vi navnlig meget af Fttmo22.fm Page 1758 Friday, May 13, 2005 11:32 AM en af de helt centrale nyskabelser i forfatningstraktaten, nemlig posten som EU's udenrigsminister, der skal koordinere og samle EU's udenrigspolitik. Åbenhed og gennemsigtighed har været et andet tilbagevendende tema i EU-debatten i mange år. EU er blevet beskyldt for at være alt for komplekst og for uforståeligt. Det er også rigtigt, at EU-sager ofte er prægede af tekniske udtryk og indviklede begreber, og det er nok svært helt at undgå. Forfatningstraktaten er bestemt heller ikke blevet den korte læseletudgave, som EU-konventet måske havde forestillet sig til at begynde med. Det kan man kun beklage. Men det er min overbevisning, at det vil blive lettere for den enkelte borger at forstå de mest grundlæggende spilleregler i EU, som nu er blevet samlet i én sammenhængende tekst.